LV Eiropas Savienības Oficiālais Vēstnesis C 375/2

Paziņojumi attiecībā uz Eiropas Parlamenta un Padomes Regulu (ES) Nr. 1303/2013 (2013. gada 17. decembris), ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu un atceļ Padomes Regulu (EK) Nr. 1083/2006 (1)

2013/C 375/02

Komisijas paziņojums par 123. panta 5. punktu

Šā panta mērķis ir nodrošināt, ka pastāv garantijas revīzijas iestāžu reālai neatkarībai gadījumos, kad darbības programmas apjoma dēļ pastāv lielāks risks, neapšaubot to revīzijas iestāžu organizatoriskos mehānismus, attiecībā uz kurām 2007.–2013. gada plānošanas periodā gūtā pieredze rāda, ka tās patiešām ir neatkarīgas un uzticamas.

Komisija aktīvi centīsies piemērot Padomes Regulas (EK) Nr. 1083/2006 73. panta 3. punktu un Padomes Regulas Nr. 1198/2006 73. panta 3. punktu, lai gadījumos, kad tā var secināt, ka kritēriji ir izpildīti, tā pēc iespējas ātrāk un līdz 2013. gada beigām varētu informēt dalībvalsti, ka tā principā var uzticēties revīzijas iestādes viedoklim.

Komisijas paziņojums par 22. pantu

1. Komisija uzskata, ka izpildes sistēmas galvenais mērķis ir sekmēt programmu efektīvu izpildi, lai sasniegtu plānotos rezultātus, un ka 6. un 7. punktā paredzētie pasākumi būtu jāpiemēro, pienācīgi ņemot vērā šo mērķi.

2. Ja atbilstīgi 6. punktam Komisija kādai prioritātei ir apturējusi visus starpposma maksājumus vai daļu no tiem, dalībvalsts var turpināt iesniegt maksājumu pieprasījumus saistībā ar prioritāti, lai izvairītos no programmas saistību atcelšanas saskaņā ar 86. pantu.

3. Komisija apstiprina, ka tā piemēros 22. panta 7. punkta noteikumus, lai nebūtu dubultu līdzekļu zaudējumu saistībā ar to, ka nav panākti mērķi, kas attiecas uz līdzekļu nepietiekamu apgūšanu saskaņā ar kādu prioritāti. Ja daļa no programmas saistībām ir atceltas, piemērojot 86.–88. pantu, un tā rezultātā ir samazināts atbalsta apjoms attiecīgajai prioritātei vai ja plānošanas perioda beigās nav iztērēts prioritātei piešķirtais apjoms, izpildes sistēmā paredzētos attiecīgos mērķus proporcionāli pielāgo, lai piemērotu 22. panta 7. punktu.

Komisijas paziņojums attiecībā uz kompromisa tekstu par rādītājiem

Komisija apstiprina, ka trīs mēnešu laikā pēc attiecīgo regulu pieņemšanas tā sagatavos dokumentus ar norādījumiem par kopīgajiem rādītājiem attiecībā uz ERAF, ESF, Kohēzijas fondu un Eiropas teritoriālo sadarbību, apspriežoties ar attiecīgajiem izvērtēšanas tīkliem, kurus veido izvērtēšanas eksperti no valstīm. Šajos dokumentos ar norādījumiem būs iekļauta katra kopīgā rādītāja definīcija un metodika datu par kopīgajiem rādītājiem vākšanai un ziņošanai.

Padomes un Komisijas kopīgais paziņojums par 145. panta 7. punktu

Padome un Komisija apstiprina, ka KNR 145. panta 7. punkta nolūkā atsauce uz terminu “piemērojamie tiesību akti” saistībā ar būtisku trūkumu izvērtēšanu pārvaldības un kontroles sistēmu efektīvā darbībā ietver šo tiesību aktu interpretācijas, ko veikusi Eiropas Savienības Tiesa, Eiropas Savienības Vispārējā tiesa vai arī Komisija, kas bija piemērojamas dienā, kad Komisijai tika iesniegtas attiecīgās pārvaldības deklarācijas, gada kontroles ziņojumi un revīzijas atzinumi.

Komisijas paziņojums par darbību, kuras veic saskaņā ar kohēzijas politikas 2007.–2013. gada plānošanas perioda darbības programmām, daļēju iekļaušanu 2014.–2020. gada plānošanas periodā

Atbilstoši vispārējam principam līdz brīdim, kad tiek iesniegti slēgšanas dokumenti, lai ar darbībām saistītos izdevumus deklarētu par attiecināmiem, dalībvalstīm ir jānodrošina, ka visas darbības ir funkcionējošas, proti, tās ir pabeigtas un tiek izmantotas. Tiek atgādināts, ka katra darbība būtu jāatlasa un jāīsteno, lai sekmētu konkrētas programmas un prioritārā virziena mērķu sasniegšanu.

Dalībvalstis ir atbildīgas par katras darbības definēšanu, tostarp attiecībā uz tās tvērumu, mērķiem un rezultātiem. Tas dalībvalstīm nodrošina elastību, kas vajadzīga, lai izvēlētos atbalstam darbības, kuras līdz plānošanas perioda beigām būs funkcionējošas.

Izņēmuma kārtā un attiecīgi pamatotos gadījumos dalībvalstīm var būt nepieciešamība pielāgot atlasītu darbību, kuru nav iespējams pabeigt līdz perioda beigām, paredzot tās īstenošanu pa posmiem divos plānošanas periodos. Komisija apstiprina, ka šī elastība pastāv, ja ir ievēroti nosacījumi, kas noteikti saistībā ar programmu slēgšanu (pamatnostādnes par darbības programmu slēgšanu, kuras pieņemtas atbalsta saņemšanai no Eiropas Reģionālās attīstības fonda, Eiropas Sociālā fonda un Kohēzijas fonda (2007–2013)). Šādā gadījumā minētie divi posmi veido atsevišķas darbības, un katra no tām tiks īstenota saskaņā ar noteikumiem, ko piemēro attiecīgajam plānošanas periodam, taču, lai nodrošinātu darbības funkcionēšanu, katram posmam būtu jānosaka vispārējais mērķis, kas jāsasniedz pēc abu posmu īstenošanas.

Turklāt Komisija var apstiprināt lielu projektu īstenošanu pa posmiem gadījumos, kad paredzamais īstenošanas periods ir garāks par plānošanas periodu, to nosakot vai nu lēmumā par liela projekta apstiprināšanu, vai kādā turpmākā šāda lēmuma grozījumā.

Komisijas paziņojums par 127. pantu un nestatistisku atlasi

Komisija atzīmē, ka attiecībā uz nestatistisku atlasi 127. panta 1. punktā paredzēts, ka šāda atlase ietver vismaz 5 % no darbībām, attiecībā uz kurām grāmatvedības gadā Komisijai ir iesniegtas izdevumu deklarācijas, un 10 % no izdevumiem, par kuriem Komisijai grāmatvedības gadā ir iesniegta deklarācija. Tā turklāt norāda, ka Komisijas sniegtajās norādēs revīzijas iestādēm 2007.–2013. gada plānošanas periodam par paraugu atlases metodēm norādīts, ka atlases lielumam nestatistiskas atlases gadījumā parasti jābūt ne mazākam par 10 % no darbību kopuma. Komisija uzskata, ka iespēja darbību atlases lielumu samazināt līdz 5 % ietver risku, ka atlase nebūs pietiekami reprezentatīva, un līdz ar to vājinās revīzijas ticamību.

Komisijas paziņojums par vienotām likmēm

Komisija ņem vērā dalībvalstu stingri pausto vēlmi, lai saskaņā ar Kopīgo noteikumu regulas 61. pantu pēc iespējas drīzāk tiktu noteikti vienotas likmes ienākumu procenti nozarēm vai apakšnozarēm IKT, pētniecības, attīstības un inovācijas, kā arī energoefektivitātes jomā. Lai vienotas likmes varētu noteikt, nepieciešami ticami un reprezentatīvi vēsturiskie dati, kas nodrošinātu stingru pamatu vienotajai likmei un līdz minimumam samazinātu risku, ka tiks piešķirts pārāk liels finansējums. Tāpēc Komisija, negaidot tiesību aktu kopuma pieņemšanu, sagatavos konkursu nolūkā sākt pētījumu, kurā visā ES apkopos un analizēs nepieciešamos datus, un tā plānos un vadīs minēto pētījumu, kā arī no gūtajiem rezultātiem izdarīs secinājumus tā, lai varētu pieņemt deleģētu aktu, ar ko pēc iespējas drīzāk un, vēlākais, līdz 2015. gada 30. jūnijam nosaka vienotas likmes šīm nozarēm vai apakšnozarēm.

Eiropas Komisijas paziņojums par 23. pantu

Komisija apstiprina, ka, vēlākais, 6 mēnešus pēc Kopīgo noteikumu regulas stāšanās spēkā tā sniegs norādes Komisijas paziņojuma veidā, kurā tiks paskaidrots, kā Komisija paredz piemērot noteikumus KNR 23. pantā par pasākumiem, kas ESI fondu efektivitāti sasaista ar labu ekonomikas pārvaldību. Norādēs jo īpaši tiks ietverti šādi aspekti:

— attiecībā uz 1. punktu jēdziens “pārskatīšana” un “grozījumu” veidi partnerattiecību nolīgumos un programmās, kādus Komisija varētu pieprasīt, kā arī precizējums par to, kas var būt “efektīva rīcība” 6. punkta nozīmē;

— attiecībā uz 6. punktu norāde par to, kādi apstākļi var izraisīt maksājumu apturēšanu, tostarp kritēriji, kas varētu būt svarīgi, nosakot programmas, kuras varētu apturēt, vai nosakot maksājumu apturēšanas apmēru.

Komisijas paziņojums par grozījumu izdarīšanu partnerattiecību nolīgumos un programmās saskaņā ar 23. pantu

Komisija uzskata, ka, neskarot 23. panta 4. un 5. punkta noteikumus, tā vajadzības gadījumā var sagatavot piezīmes par priekšlikumiem izdarīt grozījumus partnerattiecību nolīgumos un programmās, ko dalībvalstis iesniegušas saskaņā ar 23. panta 4. punktu, jo īpaši, ja tie neatbilst attiecīgo dalībvalstu iepriekš iesniegtajām atbildēm saskaņā ar 23. panta 3. punktu, un jebkurā gadījumā, pamatojoties uz 16. un 30. pantu. Tā uzskata, ka 23. panta 5. punktā noteikto trīs mēnešu termiņu, lai pieņemtu lēmumu par grozījumiem partnerattiecību nolīgumā un attiecīgajās programmās, sāk skaitīt no grozījumu priekšlikumu iesniegšanas saskaņā ar 4. punktu ar nosacījumu, ka minētajos grozījumu priekšlikumos pienācīgi ņemtas vērā visas Komisijas sniegtās piezīmes.

Komisijas paziņojums par to, kā maksājumu maksimālo apjomu ietekmē vienošanās, kuru likumdevēji ir panākuši attiecībā uz izpildes rezervi un priekšfinansējuma līmeņiem

Komisija uzskata, ka papildu maksājumu apropriācijas, kuras varētu būt nepieciešamas 2014.–2020. gadā sakarā ar izpildes rezerves un priekšfinansējuma izmaiņām, paliek ierobežotas.

Sekām vajadzētu būt administrējamām, ievērojot DFS regulas projektu.

Vispārējā maksājumu līmeņa ikgadējās svārstības, tostarp svārstības, kuru cēlonis ir iepriekš minētās izmaiņas, tiks administrētas, izmantojot maksājumu vispārējo rezervi un īpašos instrumentus, par kuriem panākta vienošanās DFS regulas projektā.

Komisija cieši pārraudzīs situāciju un ar sagatavoto novērtējumu nāks klajā vidusposma pārskata ietvaros.

Eiropas Parlamenta paziņojums attiecībā uz 5. panta piemērošanu

Eiropas Parlaments pieņem zināšanai prezidentvalsts 2012. gada 19. decembrī pēc Pastāvīgo pārstāvju komitejas debatēm nosūtīto informāciju, kurā dalībvalstis norāda, ka attiecībā uz stratēģiskās plānošanas bloku, tostarp 5. pantā noteikto partnerības principu garu un saturu, plānošanas sagatavošanas posmā iespēju robežās paredz ņemt vērā Regulas, ar ko paredz kopīgus noteikumus Eiropas strukturālajiem un investīciju fondiem, projekta principus, kādi tie bija informācijas nosūtīšanas laikā.

(1) OV L 347, 20.12.2013., 320. lpp.